Graver etter Nepals kulturarv
Landsbyer er lagt i ruiner og gamle kulturminner er gått tapt. Dødsskjelvet som har krevd over 6000 menneskeliv har også tatt med seg store deler av Nepals dyrebare kulturarv. Flere kjente buddhistiske og hinduistiske templer på Unescos verdensarvliste er på skadelisten i den katastroferammede Katmandu-dalen. Sammen er de tre hovedsetene for fjellnasjonens fantastiske kulturarv, Katmandu, Bahktapur og Patan, dypt preget av katastrofen. – Monumentene som er ødelagt er «levende» monumenter. De er ikke en del av et museum som folk besøker. De har en nær tilknytning til den vibrerende kulturelle arven som vi har klart å holde i live så lenge, sier kulturhistoriker Alok Tuladhar til Al Jazeera .Ifølge landets finansminister Ram Sharam Mahat må det anslagsvis 15 milliarder kroner til for å gjenoppbygge hus, sykehus, skoler og historiske bygninger i den kriserammede nasjonen. Et flertall unge menn har de siste døgnene samlet seg med spader i Bhaktapur-distriktet, en av Nepals historisk viktigste og mest bevarte områder, for å grave frem gamle artefakter. I mellomtiden har det vært intens møtevirksomhet mellom ulike arkeologer og kulturhistorikere som, i samråd med Unesco, har vurdert videre arbeid i området. – Vi har bestemt oss for å danne en nasjonal enhet som skal evaluere skadeomfanget, sier Tuladhar. En løsning på dette er utvirkingen av en telefonapplikasjon som gjør det mulig å dokumentere og dele eventuelle funn – utviklere startet å jobbe med applikasjonen fredag.Majoriteten av de ødelagte områdene dateres tilbake til middelalderen, mens andre går så langt tilbake som 4000 år – de nyeste er 150 år gamle. Nasjonens myndigheter sier de først og fremst prioriterer monumentene som står på verdensarvlisten, men at det også er viktig å kartlegge nabolagenes «lokale skatter». Ifølge Tuladhar er årsaken til det enorme kulturtapet for dårlig vedlikehold av nasjonalarven. – Vi vet historisk sett at det er jordskjelv her, så dette er forventet. Mange tradisjonelle hjem er i utgangspunktet konstruert til å være sikret mot jordskjelv, og er bygget på tusen år med kunnskap fra våre forfedre.
Mens hundrevis av mennesker står i ruinene og graver ut overlevende, står andre igjen og holder nasjonens arv i live.